ЩхьэщэхужыпщIэ
Зыпщ, лIы зыбжанэ и гъусэу, щакIуэ кIуэри къигъэзэжакъым. ДэкIхэри лъыхъуахэщ, арщхьэкIэ езыри и гъусахэри къахуэмыгъуэтыжу, я кIуэдыкIэ хъуари зрамыгъэщIэфу къекIуэлIэжахэщ.
Мазэ зытIущ блэкIауэ, къуажэм зы шу къыдохьэри къажреIэ:
— Фи пщыр ди гъэрщ, щхьэщэхужыпщIэ къыдэвмытауэ фэттыжынукъым, и уасэр зэрыфIытхынур дыщэущ.
Арати, я пщыр къащэхужын папщIэ, дыщэ здащтэри йожьэ зы гуп. Жэщ къащытехъуэм, зы Iуащхьэ деж щопсых. Абдежым дыщэр зыIыгъ щIалэр шыхэм еплъыну и мурад хуэдэу IуокIри, езым къицIыхужын щIыпIэ гуэр деж дыщэр щыщIетIэ.
Пщэдджыжьым ежьэжхэри, шэджагъуэ хъухукIэ гъуэгу тетащ гупыр. Загъэпсэхуну щытIысхэм, дыщэр зыгъэпщкIуа щIалэм уанэр трехри, и гъусэхэм къажреIэ:
— Лъэпсыр къэлалэри, дыщэр илъэлъащ.
— ЛIо, атIэ, иджы тщIэнур? — жаIэри зочэнджэщ.
— Ди пщыр дымышэжу дымыгъэзэжыфын, — зэгурыIуащ итIанэми. Ар унафэу къащтэри гъуэгум пащащ.
Ауэрэ гупыр здэкIуапхъэм носри, къуажэ гъунэм деж щопсых. КъыздэкIуам зылI лIыкIуэу дагъэхьэ. «ФыкъакIуи уасэмкIэ дызэгурывгъаIуэ», — жиIэну и пщэ далъхьэ. Адрей лъэныкъуэр арэзы мэхъури, пщым и уасэмкIэ зэгурыIуэну лIитI къагъакIуэ.
КъагъэкIуа лIитIыр яубыдащ. Ахэр къыщыгувэм, аргуэру лIитI къагъэкIуащ. Абыхэми щамыгъэзэжым, аргуэрыжьу лIитI къагъэкIуащ, сыт къэхъуами, къафщIэ жыхуаIэу.
Ахэри яубыдащ.
Абы иужькIэ, къызэкIуэлIа къуажэм щыщ зылI къагъуэтри, хъыбар ирагъэхьащ: «Фэ фщыщу лIих тIыгъщ, ди пщымрэ абы и гъусиблымрэ къыдэфтыжмэ, фи лIихыр фэттыжынщ, армыхъумэ, дэри мыхэр дукIынущ».
Лажьэ зимыIэ я лIихыр ирагъэукIыфынт, нтIэ? Пщыри абы и гъусиблри къашэри къратыжащ, зыри Iамыхыфу.
Гупыр къыздэкIуэжым, щIалэм дыщэр щыщIитIа Iуащхьэм къэблэгъа нэужь, «зэ фыкъызэтеувыIэ» къажриIэри, псори къигъэувыIащ. КIуэщ, дыщэр къыщIитIыкIыжри гупым къаритыжащ.
«Дыщэр згъэкIуэдатэкъым! «Я пщыр щхьэщэхужыпщIэ ятри къащэхужащ» къытхужаIэ нэхърэ, дылIэми нэхъыфIщ, жысIэри, арат апхуэдэу щIэсщIар», — къажриIащ.
«Псэ нэхърэ нэхъапэр напэщ», — жаIащ адыгэхэм.
Тэгъулан Екъуб.
Тырку республикэ.
